1Yesu waavyaliilue mu muzi wa Betlehemu mu Yudea, musita waalipo Likolo Herodi. Mu ozo wenka musita, bantu ba maano baali basambilila lwendo lwa ntanda baafikile mu Yeruzalemu. 2Lubaafikile mu Yeruzalemu baabambile kwipuzia, "Ati, Mwana avyelue, Likolo lya Bayuda, ali pi? Twakimona lutanda lwakue ku kabanga, i kitwaizila kumupupa." 3Likolo Herodi luaunvwile evio, wene pamo ni bantu bonse ba mu Yeruzalemu baatiinine sana. 4Waakuutile makolo a babitambua pamo ni bakasambilizia ba Mizilo. Waabeepuziizie, "Ati, Kristu waakavyalilua pi?" 5Baamwaasukile, "Kristu waakavyalilua mu Betlehemu mu Yudea. Pantu i vyaalembele kabika, 6'We Betlehemu wa mu kyalo kya Yudea, teukeepeesie pa mizi yonse ikata ya mu Yudea, pantu muli wewe i mwaakafuma kateeka, wene i waakalombola bantu bane, Baizraeli.' " 7Kupwako Herodi wakuuta kale balia bantu ba maano mu kafiso ni kubamba kubeepuzia musita ubakimwenapo lutanda. 8Herodi waabatumine ku Betlehemu wabaana, "Endo mumukebe bwino bwino ozo mwana. Kine mwaya kumumona, mwize munmbwile evi nkabe kuya kumupupa." 9Lubaunvwile vyaalandile likolo, baile. Kabili baamwene paakale lolo lutanda lwaali lwaya lwabatangiliile ku baali baya musita ubaali bafuma ku kabanga. Lolo lutanda lwaile kwimana paali mwana. 10Lubaalumwene, baawamiinue sana. 11Baingiile mu nghanda, bamumona mwana pamo ni nghina Maria, bafukama bamupupa. Bakakula bifunda byabo, bamulambula Yesu oro ni bubaani pamo ni manemane. 12Leza luabaanine mu kilooto tekuti babwelele kuli Herodi, baabweleele kwabo mu inge nzila. 13Bantu ba maano lubaile, malaika wakua Mulopue waamumonekeele Yusufu mu kilooto wamwana, "Buuka, twama mwana ni nghina mubutukile ku Misri, mukaye kwikala koko mwapembeele mpaka pankakwana kufumako pantu Herodi alimukukeba kwipaya ozu mwana." 14Yusufu luabuukile, waamutweme mwana ni nghina waya nabo ku Misri. 15Waikeele koko mpaka musita waafwiliilepo Herodi. Bebi byonse byaakitikile pa mulandu wa kufikilizia keebo kaalandile Mulopue kupitila muli kabika nangue, "Naamukuutile mwana wane kufuma ku Misri." 16Herodi luainikile nangue balia bantu ba maano baafumine ku kabanga baamubeepele, waakilile kufiitua. Waanine bantu bakue baye beepaye banike bonse balalume ba mu muzi wa Betlehemu ni mu mizi ya mumbali, kubambila pa banike bali ni myaka ibili mpaka pa mwana wavyalua lenu. Waakitile evio kukonkana ni twebo tuaunvwile ku bantu ba maano palua nsita i baamweneenepo lutanda. 17Evi i vyaafikiliziiziwe keebo kaalandilue na kabika Yeremia, 18"Mizowa yaunvwikile mu Rama, mizowa ya malilo engi. Rakeli waali walimukulila baana bakue, kabili taatonene kutalaziiwa, pantu baali bafwile." 19Herodi luafwile, malaika wakua Leza waamumonekeele Yusufu mu kilooto lubaali bakili ku Misri. 20Waamwanine evi, "Buuka, twama mwana pamo ni nghina ubwelele ku Izraeli, pantu balia baali bakeba kwipaya ozu mwana bakifua." 21Yusufu waabuukile, wamutwama mwana ni nghina babwelela ku Izraeli. 22Yusufu luaunvwile nangue Arkelao waapyene se Herodi pa bukolo mu Yudea, waatiinine kuyako. Inzi kabili Leza waamwanine Yusufu mu kilooto kuti aye ku Galilaya. 23Waile kwikala mu muzi wa Nazareti. Evio i vyaafikiliziiziwe keebo kaalandilue na kabika nangue waakakuutua Munazareti.
Copyrighted Material
Learn More
bem_Latn eng_Latn eng_Latn